Nos Guilleaumes, par la grace de Deu arcevesques de Besançon, et nos Janhanz, sires de Choisol, faisuns a savoir a touz ces qui verrunt ces presentes lettres, que en nostre presance establiz Regniers de Blonde Fontaine, chevaliers, a requenau que il ai vandu et quité es freres de la chevalerie dou Temple de Romaigne quan qu’il avoit et avoir pooit et devoit en totes manieres ès demes de Reaincort, c’est a dire la sixte partie des demes gros et menuz por sexante livres d’estevenans, lesquex icil Regniers a receu des devant dix freres en deniers contez, et a promis par la foi cils Regniers desur diz as devant diz freres en ait tenuz por lui et por les siens de porter leal garantie vers totes genz, et a promis assimant par la foi que il, contre ceste vandue ne ceste quitance, ne ira ne fera aler por lui ne por autrui. Cette vandue et ceste quitance ont loée et outroié Ysabeas, la femme de monseignor Regnier, Janhanz, ses fiz, Ysabés, Aalys, Damote, Marguerite, ses filles, et Ysabeas, la femme Girart, sun fil, et a outroié cil devant diz Regniers par sa foi donée devant nos, se il ne tenoit fermement et lealment les covenances qui sunt desus escriptes, que nos devant diz arcevesques les commariesiens et lui et sa maignie et sa terre miesiens en antredit. A por ceu que ceu soit ferme chose et estable, par la requeste et par la proiere dou devant dit Regnier, nos Guillaumes, arcevesques de Besancon, et nos Jahanz, sires de Choisol, desus nomé, avons mis nos sees en ces letres en tesmoignaige de verité. Ce fu fait an l’an de l’incarnatiun Nostre Seignor Jesu Christ, quant li miliaire corroit par mil et dus cenz et cinquante et cinc ou mois de decembre.